আই এম বিজয়ন, ভাইচুং ভুটিয়া থেকে চিমা ওকোরি, শিশির ঘোষ— ডার্বির আগের দিন অনুশীলনের পরে ক্লাব ছেড়ে বেরোচ্ছেন, অথচ ভক্তেরা তাঁদের ঘিরে ধরেননি, এটা যেন কল্পনারও অতীত। বেঙ্গালুরু থেকে ফোনে হাসতে হাসতে বিজয়ন বলছিলেন, ‘‘ডার্বির আগের দিন সমর্থকেরাও যেন তেতে থাকতেন। বলতেন, যে ভাবে হোক গোল করতেই হবে। আর ছিল টিকিটের আবদার। ওদের ভয়ে তো ক্লাব তাঁবুতে লুকিয়ে থাকতাম।’’ শিশির অবশ্য সমর্থকদের এই উন্মাদনা থেকেই প্রেরণা পেতেন। বললেন, ‘‘একদল সমর্থক যখন ঘিরে ধরে বলতেন গোল করতেই হবে, তখন ভাল খেলার তাগিদ আরও বেড়ে যেত। তাই আমি কখনও ক্লাব তাঁবুতে লুকিয়ে থাকিনি। ওঁদের মধ্য দিয়েই ক্লাব ছেড়েছি সব সময়।’’